CELEX: 62009TN0085
Language: ro
Date: 2009-02-26 00:00:00
Title: Cauza T-85/09: Acțiune introdusă la 26 februarie 2009 – Kadi/Comisia

18.4.2009   
            
            
               RO
            
            
               Jurnalul Oficial al Uniunii Europene
            
            
               C 90/37
            
         Acțiune introdusă la 26 februarie 2009 – Kadi/Comisia
   (Cauza T-85/09)
   2009/C 90/56
   Limba de procedură: engleza
   
      Părțile
   
   
      Reclamant: Yassin Abdullah Kadi (reprezentanți: D. Anderson, QC, M. Lester, Barrister, G. Martin, Solicitor)
   
      Pârâtă: Comisia Comunităților Europene
   
      Concluziile reclamantului
   
   
               —
            
            
               Anularea în parte a Regulamentului nr. 1190/2008, în măsura în care îl privește pe reclamant;
            
         
               —
            
            
               obligarea Comisiei Comunităților Europene la plata cheltuielilor de judecată.
            
         
      Motivele și principalele argumente
   
   În prezenta cauză, reclamantul solicită anularea în parte a Regulamentului nr. 1190/2008 al Comisiei din 28 noiembrie 2008 de modificare pentru a 101-a oară a Regulamentului (CE) nr. 881/2002 al Consiliului de instituire a anumitor măsuri restrictive specifice împotriva anumitor persoane și entități care au legătură cu Osama ben Laden, cu rețeaua Al-Quaida și cu talibanii (1), în măsura în care reclamantul este inclus pe lista persoanelor fizice și juridice, a entităților și a organismelor ale căror fonduri și resurse economice sunt înghețate în conformitate cu acest regulament. Regulamentul nr. 881/2002 a fost anulat prin Hotărârea Curții de Justiție în cauzele conexate C-402/05 și C-415/05, Kadi și Al Barakaat International Foundation/Consiliul și Comisia (2).
   În susținerea cererii, reclamantul invocă patru motive.
   În primul rând, reclamantul arată că regulamentul atacat nu conține un temei juridic suficient întrucât modifică Regulamentul nr. 881/2002 în lipsa unei decizii relevante a Națiunilor Unite care, în opinia reclamantului, reprezintă o condiție prealabilă pentru modificarea acestui regulament.
   În al doilea rând, reclamantul susține că regulamentul atacat încalcă dreptul său la apărare, precum și dreptul de a fi ascultat și dreptul la o protecție jurisdicțională efectivă și nu remediază încălcarea acestor drepturi constatată de Curte în cauzele conexate C-402/05 și C-415/05. În plus, reclamantul susține că regulamentul atacat nu prevede o procedură pentru a i se comunica probele pe care a fost întemeiată decizia de înghețare a fondurilor acestuia sau care să îi permită să formuleze observații utile cu privire la aceste probe.
   În al treilea rând, reclamantul arată că, prin încălcarea obligației prevăzute la articolul 253 CE, Comisia nu a menționat motivele imperative pentru menținerea înghețării fondurilor acestuia.
   În al patrulea rând, reclamantul arată că, în cadrul adoptării regulamentului atacat, Comisia nu a analizat toate faptele și împrejurările pertinente, săvârșind astfel o eroare vădită de apreciere.
   În al cincilea rând, reclamantul susține că regulamentul atacat constituie o restricție nejustificată și disproporționată asupra dreptului său de proprietate, restricție care nu este întemeiată pe probe concludente.
   
      (1)  JO L 322, p. 25.
   
      (2)  Nepublicată încă în Repertoriu.